Blua malagaskukolo

La Blua malagaskukolo (Coua caerulea) estas mezgranda specio de la kukoledoj, familio de la ordo de birdoj, nome Cuculiformes, kiuj inkludas ankaŭ la vojkurulojn, la aniojn, la centropojn kaj la hoacinon. Ĝi estas endemia de Madagaskaro.

Taksonomio
Ĉi tiun specion priskribis Carl Linnaeus en 1766. Iam ekzistis dek du specioj de Coua, sed nur ok aŭ naŭ ankoraŭ ekzistas. La genro Coua devenas de koa, la malagasa nomo por kukolo. 

Aspekto
La plumoj de tiu birdo estas malhelbluaj kun purpurecaj nuancoj kaj estas distinga helblua ovala areo ĉirkaŭ la okulo el brido ĝis orelareo, kiu estas sen plumoj. Kiel ĉiuj kukoloj, ili havas grandajn nigrajn piedojn, kun inversigebla tria fingro. Ili havas dikan silueton kaj mallongajn, larĝajn flugilojn kaj longan voston, ĉio videbla dum glisado inter arboj. La averaĝa grandeco de la birdoj estas 48 ĝis 50 cm longa kaj 30 ĝis 60 gramoj peza, kaj la inoj estas iomete pli grandaj. La krioj estas egale interspacigitaj "koa koa koa" notoj kaj mallonga "brriiii".

Ekologio
La blua malagaskukolo estas ĉiomanĝanto, kiu manĝas insektojn, fruktojn kaj malgrandajn reptiliojn en subtropikaj aŭ tropikaj sekaj arbaroj, subtropikaj aŭ tropikaj humidaj malaltebenaĵaj arbaroj, subtropikaj aŭ tropikaj manglejoj, kaj subtropikaj aŭ tropikaj humidaj montaraj arbaroj. La inoj demetas unu blankan ovon sur platforma nesto, konstruita el folioj kaj branĉetoj sur arbobranĉo.

Distribuado
Tiu specio troviĝas en la arbaro de nordokcidentaj kaj orientaj areoj de Madagaskaro kaj estas konsiderata kiel ofta.

Statuso kaj konservado
Ĉi tiu specio estas raportita kiel ofta en taŭga vivejo kaj ĝia populacia tendenco ŝajnas stabila. La Internacia Unio por la Konservo de Naturo (IUCN) klasifikis la konservan statuson de ĉi tiu birdo kiel malplej zorgiga.

 Referencoj 

 Eksteraj ligiloj 

Kategorio:Kukoledoj
Kategorio:Birdoj de Madagaskaro